El Congrés aprova impulsar les inversions pendents a l’aeroport de Reus | NacióReus
per Redacció , 23 de març de 2018 a les 09:05 |
La comissió de Foment del Congrés dels Diputats ha aprovat aquest dijous una proposició no de llei d'Esquerra Republicana que reclama l'impuls de l'aeroport de Reus-Costa Daurada i el desplegament d'un pla d'inversions que el situï al lloc que li correspon per a una instal·lació de la seva categoria. El PP hi ha votat en contra i Ciudadanos s'ha abstingut.
La proposició ha anat endavant amb una esmena transaccional pactada amb PSOE i Unidos Podemos, que demana que aquest 2018 s'actualitzi i es posi en marxa el pla de protecció de l'aeroport i que els propers pressupostos generals de l'Estat facin efectiva la inversió a l'aeroport de Reus inclosa en el seu pla director de 2006, que no es va arribar a executar.
"Per raons polítiques, l'aeroport de Reus no és l'aeroport que necessita la segona àrea metropolitana de Catalunya", ha denunciat el diputat Jordi Salvador, que alhora ha retret al Ministeri de Foment que el nou Pla Director de l'aeroport limita a una inversió de 18 milions d'euros el que en l'anterior, que no es va arribar a complir, quedava fixat en 150 milions.
El diputat també ha exigit que l'aeroport pugui incorporar la terminal de mercaderies –que ja disposa de terrenys expropiats- o que pugui donar servei, en l'àmbit mèdic, a un hospital de referència en trasplantaments i donacions d'òrgans com és el Joan XXIII de Tarragona.
Abatre veles, aeroport de Reus, Reus, Congrés dels Diputats, Jordi Salvador, ERC